Karansén 12
Anna kawandili baara yé kɛla di ?
Isa saa wati suduɲala tuma mɛn, a ka a fɔ : “ Kibaro ɲuman mɛn yé sankolo Mansaya kô fɔla, wô di fɔ dunuɲan yɔrɔ bɛɛ rɔ kôsa siiyalu bɛɛ di a séréya mɛn. Wô kɔ, dunuɲan laban di sé. ” (Matiyu 24:14). Kɔni, kawandili wô tun di kɛ dunuɲan fan bɛɛ rɔ di ? Isa tɛrɛ dukolo kan tuma mɛn, a ka kawandili wô tɔmaséré yira. — Luku 8:1.
An ɲé wala mɔɔlu kɔ élula bôndalu la. Isa ka ala karandénlu makaranɲa kibaro ɲuman laséla mɔɔlu ma élula bônlu kɔnɔ (Matiyu 10:11-13 ; Kɛwalilu 5:42 ; 20:20). Kawandilila fɔlɔ wôlu la kawandili kɛ yɔrɔ dan siini tɛrɛ (Matiyu 10:5, 6 ; Kôrɛnte kalu II 10:13). Bii fanan anna kawandili baara ɲabasani tɛ, kafuɲɔhɔya bɛɛ ni ala kawandili kɛ yɔrɔ lé. Isa ka an djamari mɛn kɛ kô an ɲé mɔɔlu kawandi, an ɲé wô kɛla wô ɲan lé. — Kɛwalilu 10:42.
Mɔɔlu ba kɛ yɔrɔ mɛn, an ɲé élu sɔrɔnna yén lé, ka élu kawandi. Isa yé wô fanan tɔmaséré di, kamasɔrɔn a tun yé wala dala da la ani kɔlɔndalu la mɔɔlu kawandi kan ma (Marki 4:1 ; Yohana 4:5-15). An fanan yé wô lé kɛla, an ni mɔɔlu yé barola ka bɛn Kitabu ma yɔrɔ bɛɛ rɔ : silalu kan, baara diyalu ani mɔbili ta diyalu. An ɲé dôlu yɛrɛ wéléla téléfɔni la ka baro. Ni a fɛrɛ kɛla an bolo, an ɲé bɛɛ lé kawandila : an badénlu ba, an siiɲɔnlu ba, an baaraɲɔnlu ba ani an karanɲɔnlu. Kawandili baara wôlu bɛɛ ladɛnni lé ka fɛrɛ di mɔɔ wa siyaman ma dukolo kan, élu yé sé “ kisi kibaro ɲuman ” lamɛnna. — Zaburu 96:2, TMN.
I yé afɛ ka Alla la Mansaya la kibaro ɲuman ni a tɔnɔ yira djôn la ? Kibaro ɲuman wô yé mun ɲala élula sinilasii rɔ ? I kana kisi kibaro ɲuman lamara, fɛrɛ bɛɛ kɛ ka djigi ɲuman wô lasé dôlu ma.
An kakan ka “ kibaro ɲuman ” djuma lasé mɔɔlu ma ?
Yahuwa la Sérélu bilani Isa la tɔmaséré djuma kɔ kawandili baara rɔ ?
min_Latn bam_Latn bam_Latn bam_Latn bam_Latn bam_Latn dyu_Latn bam_Latn